31993R0286
L 034/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 286/93 AL COMISIEI
din 9 februarie 1993
de modificare a Regulamentului (CEE) nr. 2342/92 privind importurile din țări terțe și acordarea de restituiri la export pentru reproducătorii de rasă pură din specia bovină
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 805/68 al Consiliului din 27 iunie 1968 privind organizarea comună a pieței în sectorul cărnii de vită și mânzat (1), astfel cum a fost modificat ultima dată prin Regulamentul (CEE) nr. 125/93 (2), în special articolul 10 alineatul (5),
întrucât, în temeiul articolului 2 alineatul (5) din Regulamentul (CEE) nr. 2342/92 al Comisiei din 7 august 1992 privind importurile din țări terțe și acordarea de restituiri la export pentru reproducătorii de rasă pură din specia bovină și de abrogare a Regulamentului (CEE) nr. 1544/79 (3), importurile de reproducători de rasă pură care provin și vin din țările AELS sunt scutite de unele obligații specificate la articolul 2 alineatul (3) din regulamentul menționat anterior; întrucât acest lucru nu afectează aplicabilitatea articolului 7 al doilea paragraf din Directiva 77/504/CEE a Consiliului din 25 iulie 1977 privind animalele de reproducere de rasă pură din specia bovină (4), astfel cum a fost modificată ultima dată prin Directiva 91/174/CEE (5); întrucât, pentru a garanta că versiunea existentă a articolului 2 alineatul (5) menționat anterior nu ridică probleme în aplicarea practică a acestei directive, este necesară o declarație de clarificare;
întrucât măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
Regulamentul (CEE) nr. 2342/92 se modifică după cum urmează:
1.
La articolul 2 alineatul (3) litera (a), se elimină cuvintele „și s-a înregistrat sau trecut în registrul genealogic”.
2.
La articolul 2, se inserează următorul alineat:
„(6) Prezentul articol nu afectează aplicarea articolului 7 al doilea paragraf din Directiva 77/504/CEE.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 februarie 1993.